钦定古今图书集成/理学汇编/字学典/第079卷 > 《东书堂法帖序》周宪王有炖
## 钦定古今图书集成/理学汇编/字学典/第079卷 > 《东书堂法帖序》周宪王有炖

书契之来尚矣。自龙马负图出于河，伏羲则之，以画
八卦，而文字生焉。其后神农氏有《穗书》，黄帝有《云书》。
黄帝之世，仓颉居史职，仰观奎星圆曲之势，龟文鸟
迹之象，因以制字。盖依类象形谓之“文”，形声相益谓
之“字。”字者，言孳乳而浸多也。著于竹帛谓之“书”，书者
如也。自秦废典籍，李斯变古为小篆，程邈、王次仲作
《隶书八分》，两汉因之，舍其繁而从其简，古之六义，存
者无几矣。汉末，蔡邕以隶写《五经》，其后汉隶书与秦
隶书少异，后又为真、行、章草、飞白等书，若杜度、梁鹄、
崔子玉、韦仲将、张伯英、锺元常之徒，皆善于书。及晋
元帝渡江之后，法书大盛，右将军王羲之总百家之
能，备众体之妙，于篆、隶、真、行、章草、飞“白等体，莫不研
精造妙，无出其右者矣。”其子献之，亦为奇绝。历宋、齐、
梁、陈、隋而之唐，能书者辈出，于是书法自成一家，其
闲同异，各有所长，要之为书，亦皆不失晋人之风度，
字法之规矩耳。至赵、宋之时，蔡襄、米芾诸人，虽号为
能书，其实魏、晋之法荡然不存矣。元有鲜于伯机、赵
孟𫖯，始变其法，飘逸可爱，自此能书者亹亹而兴，较
之于晋唐，虽有后先，而优于宋人之书远矣。乃若古
人书而集为法帖者，始自宋太宗《淳化阁帖》，后有潘
师旦《绛帖》，《宝月大师潭帖》，蔡京《大观帖》，刘涛《太清楼

其馀琐琐不可尽录。黄伯思《刊误》辩之已详，皆本于
淳化而模刻之者也。予侍亲之暇，每阅古帖文集，各
家之字，考各代之书，并所得真迹，以尝临者临之，未
尝临者摹之，集为十卷，勒之于石，以便自观，非敢示
于人以为学也。集成，名之曰《东书堂集古法帖》。然其
闲字画多未工，或失次序，缺少者，后当续之。去古既
远，《仓颉》《史籀》之书，少有学也。秦汉篆、隶，今亦罕用，所
常用者，惟真、行、草书而已。然学书先当知篆、隶之源，
则知字之正讹，然后学真，而后行，行而后草，则臻妙
矣。